Diari Oficial de la Generalitat Valenciana


Sumari del DOGV 7008, del 22-04-2013 (2013/3805)

RESOLUCIÓ de 18 d'abril de 2013, del director general de Centres i Personal Docent, per la qual s'acorda la publicació de l'Acord subscrit el 3 d'abril de 2013 per la Conselleria d'Educació, Cultura i Esport i les organitzacions sindicals, pel qual s'establix el sistema de provisió de llocs de treball en règim d'interinitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7008

Data del DOGV
:   22-04-2013

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2013/3805


Data del document
:   18-04-2013

Organisme emissor
:   Conselleria d'Educació, Cultura i Esport

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * funcionari
    * personal docent
    * treball temporal
    * administració del personal
    * legislació

RESOLUCIÓ de 18 d'abril de 2013, del director general de Centres i Personal Docent, per la qual s'acorda la publicació de l'Acord subscrit el 3 d'abril de 2013 per la Conselleria d'Educació, Cultura i Esport i les organitzacions sindicals, pel qual s'establix el sistema de provisió de llocs de treball en règim d'interinitat. [2013/3805]  
La Llei 7/2007, de 12 d'abril, de l'Estatut Bàsic de l'Empleat Públic, establix amb caràcter bàsic per a totes les administracions públiques, les condicions de la negociació col·lectiva, representació i participació institucional per a la determinació de les condicions de treball dels empleats públics.  
Al seu torn, l'article 38.3 de la Llei 7/2007, de 12 d'abril, de l'Estatut Bàsic de l'Empleat Públic, establix que els acords versaran sobre matèries competència dels òrgans de govern de les administracions públiques. Per a la seua validesa i eficàcia serà necessària la seua aprovació expressa i formal per estos òrgans. Quan tals acords hagen sigut ratificats i afecten temes que poden ser decidits de forma definitiva pels òrgans de govern, el contingut serà directament aplicable al personal inclòs en el seu àmbit d'aplicació, sense perjuí que a efectes formals es requerisca la modificació o derogació, si és el cas, de la normativa reglamentària corresponent.  
En el marc de la mesa sectorial d'educació, de conformitat amb el que disposen els articles 33 i 34 de la Llei 7/2007, de 12 d'abril, de l'Estatut Bàsic de l'Empleat Públic, s'ha desenrotllat el procés de negociació que ha culminat amb la firma el 3 d'abril de 2013 del corresponent acord per part de la Conselleria d'Educació, Cultura i Esport i les organitzacions sindicals CCOO-PV, CSI-F, ANPE i FETE-UGT representades en la dita taula.  
El Ple del Consell va ratificar l'Acord subscrit el 3 d'abril de 2013 per la Conselleria d'Educació, Cultura i Esport i les organitzacions sindicals pel qual s'establix el sistema de provisió de llocs de treball en règim d'interinitat, en la seua reunió del 5 d'abril de 2013.  
  
En virtut d'això, i segons el que disposa la Llei 5/1983, de 30 de desembre, del Govern Valencià, el Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, i l'article 38 de la Llei 7/2007, de 12 d'abril, de l'Estatut Bàsic de l'Empleat Públic, resolc:  
  
  
Article únic  
Acordar la publicació en el Diari Oficial de la Comunitat Valenciana de l'Acord pel qual s'establix el sistema de provisió de llocs de treball en règim d'interinitat, subscrit el 3 d'abril de 2013 per la Conselleria d'Educació, Cultura i Esport i les organitzacions sindicals representades en la mesa sectorial d'educació CCOO-PV, CSI-F, ANPE i FETE-UGT i ratificat en data de 5 d'abril de 2013 pel Ple del Consell, que s'inclou com a annex a la present resolució.  
  
  
València, 18 d'abril de 2013.- El director general de Centres i Personal Docent: Santiago Martí Alepuz.  
  
  
Acord subscrit per la Conselleria d'Educació, Cultura i Esport i les organitzacions sindicals, pel qual s'establix el sistema de provisió de llocs de treball en règim d'interinitat  
  
L'ordenament jurídic regula amb caràcter general la materialització del dret a la negociació col·lectiva, així com la representació i participació institucional en la determinació de les condicions de treball dels empleats i empleades públics, que s'efectua per mitjà de la capacitat representativa reconeguda a les organitzacions sindicals. D'esta manera, l'Administració i els sindicats poden arribar a pactes i acords per a la determinació de les condicions de treball del personal funcionari, en relació amb matèries pròpies de la seua competència. En este sentit l'article 38.3 de l'Estatut Bàsic de l'Empleat Públic, aprovat per la Llei 7/2007, de 12 d'abril, preveu que «els acords versaran sobre matèries competència dels òrgans de govern de les administracions públiques. Per a la seua validesa i eficàcia caldrà la seua aprovació expressa i formal per estos òrgans».  
D'acord amb el preàmbul de la Llei Orgànica 2/2006, de 3 de maig, d'Educació, l'educació constituïx sens dubte un dels pilars fonamentals per al desenrotllament de la societat i és especialment rellevant la tasca que exercix el professorat per a la millora del sistema educatiu.  
  
L'entrada en vigor del sistema ordinari de la Llei Orgànica 2/2006, d'Ingrés en la Funció Pública Docent, aconsella modificar la regulació de la selecció del personal funcionari interí, a fi de garantir la permanència en les borses de treball del seu personal integrant, sempre que supere la fase d'oposició dels procediments selectius per a l'accés a la funció pública docent que es convoquen, i fixar una ordenació del personal que harmonitze la consideració dels servicis prestats amb la incorporació d'aquells que acrediten en els procediments selectius la seua competència docent.  
Per això que s'ha exposat, és procedent establir les condicions i criteris que han de regir la constitució i orde de les llistes de personal docent que ha d'ocupar els llocs vacants i atendre les substitucions en els centres públics docents, no universitaris, dependents de la conselleria competent en matèria d'educació, en els quals s'impartixen les ensenyances previstes en l'article 3.2 de la Llei Orgànica 2/2006, de 3 de maig, d'Educació, en consonància amb el que establix l'apartat 2, lletres a) i b), de l'article 10 de l'Estatut Bàsic de l'Empleat Públic, que determina el nomenament de funcionariat interí, entre altres, per als supòsits d'existència de places vacants quan no siga possible la seua cobertura per personal funcionari de carrera així com de substitució transitòria dels titulars.  
Per a aconseguir estos objectius, la Conselleria d'Educació, Cultura i Esport i les organitzacions sindicals, CCOO PV, CSI-F, ANPE, FETE-UGT, en el marc de negociació establit en la Llei 7/2007, de 12 d'abril, de l'Estatut Bàsic de l'Empleat Públic i de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana, després de la negociació efectuada en el marc de la mesa sectorial d'educació, convenen a subscriure este acord en els termes que seguixen:  
  
CAPÍTOL I  
Objecte i àmbit de l'acord  
  
Article 1. Objecte  
L'objecte d'este acord és la regulació del procediment per a la constitució de les llistes d'aspirants i la provisió, en règim d'interinitat, dels llocs docents en centres públics dependents de la conselleria competent en matèria d'educació que impartixen les ensenyances regulades en la Llei Orgànica 2/2006, de 3 de maig, d'Educació.   
  
  
Article 2. Àmbit subjectiu, funcional, territorial i temporal  
1. Este acord serà d'aplicació als aspirants a personal funcionari docent interí i al personal funcionari docent interí que impartix o haja d'impartir ensenyances regulades per la Llei Orgànica d'Educació en algun centre docent públic dependent de la conselleria competent en matèria d'educació en l'àmbit territorial de la Comunitat Valenciana.  
  
2. Este acord tindrà un àmbit temporal que s'estendrà des de l'endemà de la seua publicació fins al 31 d'agost de 2016, i es prorrogarà automàticament la seua vigència per cursos escolars si no hi ha denúncia per alguna de les parts, sense perjuí d'això la denúncia total o parcial del seu contingut haurà de realitzar-se amb un termini de preavís de sis mesos a la finalització del curs escolar que corresponga.  
  
  
Article 3. Exercici de llocs en règim d'interinitat  
1. Els llocs de treball necessaris per al desenrotllament normal de l'ensenyança en un curs escolar podran ser proveïts per personal interí quan, per raons justificades de necessitat i urgència, hi haja places vacants sense que siga possible la seua cobertura per funcionaris de carrera, o quan estos llocs de treball reservats a funcionaris de carrera hagen de ser objecte de provisió per substituts dels titulars de manera transitòria.  
2. La cobertura de llocs de treball en règim d'interinitat, la titularitat dels quals corresponga a catedràtics dels diferents cossos, tret del de catedràtics de Música i Arts Escèniques, s'efectuarà per mitjà d'aspirants de les llistes del cos de professors d'idèntica especialitat.  
  
  
CAPÍTOL II  
Provisió  
  
Article 4. Constitució de les borses i orde de preferència per a l'accés a vacants i substitucions en règim d'interinitat  
1. El personal aspirant a un lloc de treball en règim d'interinitat figurarà ordenat en les llistes que s'elaboraran per cos i especialitat, excepte en el cas del cos de mestres, en què es confeccionarà una única llista per a totes les especialitats.  
2. Les llistes d'aspirants en règim d'interinitat i l'ordenació dels aspirants d'estes serà la que corresponga d'acord amb els criteris continguts en l'acord subscrit per la Conselleria d'Educació i les organitzacions sindicals pel qual s'establix el sistema de provisió de llocs de treball en règim d'interinitat subscrit el 23 de novembre de 2010, publicat per Resolució de 26 de novembre de 2010, del director general de Personal de la Conselleria d'Educació (DOCV 30.11.2010), si bé es constituiran noves llistes en ocasió de la celebració de proves selectives per a l'accés a la funció pública docent en l'àmbit de la Comunitat Valenciana, en el cos de mestres i en cada cos i especialitat en la resta de cossos docents després de l'entrada en vigor d'este acord atenent als criteris de l'apartat 4. Així mateix, les llistes constituïdes en ocasió de la celebració de proves selectives estaran vigents fins a la seua reconfiguració per les noves llistes derivades de cada una de les successives proves selectives que es realitzen en el cos de mestres i en cada cos i especialitat en la resta de cossos docents, d'acord amb els criteris de l'apartat 4.  
  
3. L'accés a vacants i substitucions en règim d'interinitat s'efectuarà entre el personal integrant de les diferents llistes per l'orde previst per l'Acord de 23 de novembre de 2010, anteriorment citat.  
  
4. Sense perjuí del que disposa l'apartat anterior, quan se celebren les proves selectives mencionades en l'apartat dos, l'accés a vacants i substitucions s'efectuarà entre el personal integrant de les noves llistes que es trobe en algun dels següents supòsits relacionats per orde de prioritat:  
a) Personal docent inscrit en les borses de treball preexistents a l'entrada en vigor d'este acord de conformitat amb els criteris continguts en l'Acord de 23 de novembre de 2010 que haja prestat servicis com a interí en algun centre públic docent dependent de la conselleria competent en matèria d'educació, que mantindrà l'orde existent en la llista corresponent, amb les condicions, si és el cas, que s'indiquen en cada subapartat :  
I. El personal que en algun procediment selectiu de l'especialitat corresponent o cos, en el cas dels mestres, convocat per qualsevol administració educativa amb anterioritat a l'entrada en vigor d'este acord, haja superat la fase d'oposició, mantindrà l'orde existent en la llista corresponent.  
II. El personal que haguera prestat servicis amb anterioritat a l'aplicació en la Comunitat Valenciana en el seu cos docent del Reial Decret 850/1993, de 4 de juny, pel qual es regula l'ingrés i l'adquisició d'especialitats en els Cossos de funcionaris docents a què es referix la Llei Orgànica 1/1990, de 3 d'octubre, d'Ordenació General del Sistema Educatiu, mantindrà l'orde existent en la llista corresponent.  
  
III. El personal que en algun procediment selectiu de l'especialitat corresponent o cos, en el cas dels mestres, convocat per qualssevol administracions educatives amb anterioritat a l'entrada en vigor d'este acord, haja superat alguna prova de la fase d'oposició o part d'ella en el cas d'aquells convocats a l'empara de la disposició transitòria dèsset de la Llei Orgànica 2/2006, mantindrà l'orde existent en la llista corresponent condicionat que supere la fase d'oposició completa en procediment selectiu convocat per l'Administració educativa valenciana en els termes següents: per al personal docent pertanyent a la borsa de mestres existirà un període transitori de 2 convocatòries, dins de les quals necessàriament haurà d'haver superat la fase d'oposició completa. A este efecte computarà qualsevol convocatòria de qualssevol especialitats de l'interessat. Per a personal docent pertanyent a les restants borses existirà un període transitori d'1 convocatòria per a superar la fase d'oposició completa, excepte en aquells cossos i especialitats inclosos en l'oferta d'ocupació pública de l'any 2013, que el període transitori serà de 2 convocatòries. Realitzades les convocatòries esmentades sense que l'interessat haja superat la fase d'oposició completa en esta o en una altra Administració educativa, perdrà el dret a mantindre l'orde en la llista corresponent i passarà a ordenar-se en esta segons el que disposa els apartats b) o c) segons els casos.  
  
b) Els participants en els procediments selectius d'ingrés en la funció pública docent convocats per l'Administració educativa valenciana que no hagen resultat seleccionats:  
I. Els qui superen la fase d'oposició i no siguen seleccionats s'ordenaran per la posició assignada en la llista d'aprovats corresponent i mantindran indefinidament la posició en què s'incorporen a la llista.  
  
II. Els qui no superen la fase d'oposició s'ordenaran pel nombre d'exercicis superats i dins d'ells per la puntuació obtinguda. Estos aspirants no conservaran cap dret a mantindre l'orde en les llistes en ocasió de nova convocatòria de procediment selectiu.  
  
a) Personal docent inscrit en les actuals borses de treball a l'entrada en vigor d'este acord que haja prestat servicis com a interí en algun centre públic docent dependent de la conselleria competent en matèria d'educació i no es trobe inclòs en l'apartat a) o b) d'este article. A continuació s'ordenaran en les llistes aquells que provinents de l'apartat b) II hagueren prestat servicis, i no es troben inclosos en els apartats a) o b).  
b) Personal docent d'unitats concertades que han deixat d'estar-ho, que figuren en la borsa corresponent constituïda per la conselleria competent en matèria d'educació. Este personal s'ordenarà atenent als criteris de mèrit i capacitat que s'establisquen. Estos aspirants no conservaran cap dret a mantindre l'orde en les llistes en ocasió de nova convocatòria de procediment selectiu.  
e) El personal integrant de les borses extraordinàries de treball, sense servicis prestats, sempre que no hagueren sigut exclosos de les mateixes, ordenats segons la seua pròpia baremació.  
5. Per a cada curs escolar s'actualitzaran les llistes i s'efectuaran les exclusions per concórrer algun dels supòsits de l'article 8 i la incorporació de nous aspirants.  
6. Els qui aspiren a l'exercici de llocs de treball en règim d'interinitat hauran de complir els mateixos requisits generals i específics de titulació que la normativa exigix als funcionaris de carrera per a ocupar el lloc de treball de què es tracte, així com la resta de requisits generals exigits per la legislació vigent als funcionaris de carrera per a ingressar en els cossos i especialitats de la funció pública docent.   
  
7. Amb caràcter previ a les adjudicacions d'inici de curs, l'òrgan competent en matèria de personal docent publicarà en els taulers d'anuncis de les direccions territorials d'Educació, Cultura i Esport i en la pàgina web de la conselleria competent en matèria d'educació les llistes amb els candidats a cobrir llocs de treball vacants en règim d'interinitat i substitucions en els centres públics docents dependents de la conselleria competent en matèria d'educació.   
  
Article 5. Determinació de llocs de treball per a la seua cobertura  
1. Tenen la consideració de vacants susceptibles de ser ocupades per funcionaris docents interins aquelles places afectades per l'absència previsible del titular per a tot el curs escolar o per la impossibilitat normativa d'incorporació de titular al llarg de tot el curs escolar, o bé pel fet de no existir titular d'esta.  
Les vacants poden ser d'inici de curs i sobrevingudes una vegada iniciat el curs.  
Les vacants oferides són d'acceptació obligatòria en el cas que corresponguen a les referències provincials elegides pels aspirants.  
  
2. Les substitucions que s'oferisquen durant el curs escolar seran de provisió voluntària.  
3. No obstant això, per al supòsit que la plaça no fóra triada voluntàriament per cap aspirant, s'assignarà d'ofici atenent a l'orde de prelació invers a l'existent en la corresponent borsa i a la referència provincial triada pels aspirants.  
4. Excepte el que disposen els dos apartats anteriors, es consideraran places de provisió voluntària absoluta:  
a) Les que tinguen naturalesa d'itinerants.  
b) Les de temps parcial.  
c) Les corresponents a reduccions de jornada.  
Les places de provisió voluntària absoluta quedaran especificades així en les convocatòries d'inici de curs o en les periòdiques.  
  
Article 6. Adjudicació de llocs  
1. Per a l'adjudicació de destinacions prèvies a l'inici del curs escolar (adjudicacions de juliol), mitjançant una resolució de l'òrgan competent en matèria de personal docent es convocarà procediment per a la sol·licitud de vacants (places afectades per l'absència de titular i previstes per a tot el curs escolar o per la impossibilitat normativa d'incorporació del titular al llarg de tot el curs escolar) pels interessats, i l'adjudicació d'estes es realitzarà per procediments telemàtics, llevat que les necessitats del servici educatiu motiven l'ús d'un altre procediment.  
2. En les adjudicacions periòdiques que es realitzen a partir de l'1 de setembre es diferenciaran:  
a) vacants,  
b) substitucions.  
Mitjançant una resolució de l'òrgan competent en matèria de personal docent es regularà el procediment a què hauran d'ajustar-se les adjudicacions periòdiques.  
3. Les destinacions adjudicades són irrenunciables llevat que s'acredite trobar-se en algun dels supòsits previstos en l'article 7.  
  
Article 7. Desactivació temporal en les borses  
1. Es consideraran en situació de desactivació temporal en les borses els aspirants que en el moment de produir-se la convocatòria es troben en alguna de les situacions següents:  
a) La prestació de servicis en qualsevol administració pública, organisme o empresa pública o privada, passant a l'últim lloc de la seua borsa. Esta circumstància no podrà servir de justificació quan el nomenament s'oferisca per a una vacant d'inici de curs.   
b) Ser titular de beca d'estudi o investigació per a formació professional aconseguida en convocatòria efectuada per qualsevol administració.   
c) Per trobar-se en incapacitat temporal per malaltia amb anterioritat a la data en què se li oferisca el nomenament d'interí. En este cas, haurà d'aportar certificat mèdic acreditatiu de la situació d'incapacitat i comunicar, una vegada desapareguda la mencionada incapacitat, la seua disponibilitat. Si en el termini d'un mes no s'haguera produït la recuperació de l'aspirant, este haurà de presentar nou certificat mèdic, acreditant la continuïtat de la situació d'incapacitat. Este certificat haurà de renovar-se mensualment mentres que es produïsca la recuperació.  
  
d) Per causa de violència de gènere.  
e) Per maternitat, paternitat, adopció o acolliment, tant preadoptiu com permanent o simple, durant el temps establit per la llei.  
  
Els qui es troben en alguna de les esmentades situacions podran optar segons el seu orde de la llista a llocs vacants de les adjudicacions prèvies a l'inici del curs escolar, el qual serà cobert per un altre aspirant a interinitat. Quan la situació de maternitat, adopció o acolliment finalitze, es podrà incorporar al lloc que va triar anteriorment si este està ocupat per un substitut i, si no n'hi ha, se li assignarà el lloc que corresponga seguint l'orde de la llista.   
f) Per atenció d'un fill o filla menor de 3 anys o d'un familiar fins segon grau de consanguinitat o afinitat, que per raó d'accident o malaltia greu requerisca una atenció continuada i convisca amb l'interessat. La duració de la desactivació no podrà excedir el curs escolar.   
  
g) L'exercici de càrrec públic o representatiu que impossibilite l'assistència al treball.   
h) Per causa de força major degudament justificada i apreciada per l'òrgan competent en matèria de personal docent.  
2. Els aspirants que es troben en alguna de les situacions enumerades anteriorment hauran de justificar-ho documentalment a través de les direccions territorials competents en matèria d'educació, i romandran en el mateix lloc que ocupen en les borses, excepte l'excepció prevista en la lletra a) que passaran a l'últim lloc de la seua borsa, i sense perjuí dels supòsits d'exclusió de les borses per incompliment de l'obligació de justificació.  
3. La sol·licitud de desactivació temporal en les borses podrà efectuar-se des de la data del fet causant i fins al moment anterior a la presa de possessió del lloc adjudicat.   
Per a l'adjudicació de destinacions prèvies a l'inici del curs escolar, el termini a què es referix el paràgraf anterior finalitzarà l'últim dia hàbil del mes d'agost.   
En el cas de presentar la sol·licitud fora de l'esmentat termini, s'entendrà desestimada.   
  
4. La desactivació temporal es mantindrà fins que per part de l'interessat es comunique el fi de la causa al·legada o fins a la finalització del termini establit per a esta.   
  
Article 8. Exclusió de les borses  
S'exclouran de les borses els aspirants que incórreguen en algun dels supòsits següents:  
a) No acceptar, sense causa justificada, el lloc de treball oferit en l'acte d'adjudicació.  
b) No prendre possessió del lloc adjudicat o no aportar la documentació requerida per a la tramitació del nomenament com a funcionari interí o funcionària interina dins del termini previst.   
c) Renunciar al lloc de treball una vegada que s'ha pres possessió d'este, o no incorporar-se al lloc de treball, una vegada que s'haja fet pública l'adjudicació.  
d) Incomplir la justificació documental exigida en l'article 7 per a la desactivació temporal en les borses o presentar-la fora del termini establit.  
e) Haver sigut sancionat en virtut d'expedient disciplinari dos vegades per falta molt greu.  
f) El cessament en el lloc conseqüència de la falta de competència per al desenrotllament de les seues funcions ordinàries.  
g) Mancar en qualsevol moment d'alguns dels requisits generals o específics exigits per a formar part de les borses i, en particular, el perfil lingüístic que, si és el cas, siga exigible en els termes que preveja la normativa vigent.  
h) Quan s'incórrega en qualsevol de les causes legalment previstes per les quals els funcionaris de carrera perden esta condició.  
i) Assolir l'edat establida per a la jubilació forçosa, sense perjuí de l'aplicació als funcionaris i funcionàries interins del règim general de jubilació previst per als funcionaris de carrera.  
  
Article 9. Procediment d'actuació per a determinar la falta de competència del personal docent interí per a continuar exercint les seues funcions ordinàries  
1. A fi de garantir l'interés públic, així com el dret a l'educació dels alumnes i el correcte i adequat desenrotllament dels processos educatius, en aquells casos en què es pose de manifest la falta de capacitat pedagògica, així com la falta d'idoneïtat de la persona per a exercir el lloc per al qual va ser nomenada, s'iniciarà un procediment especial encaminat a determinar la procedència del cessament i exclusió de la llista d'ocupació corresponent.  
2. A este efecte, el procediment contradictori se substanciarà de conformitat amb allò previst pel Decret 33/1999, de 9 de març, del Govern Valencià, pel qual s'aprova el Reglament de selecció, provisió de llocs de treball i carrera administrativa del personal comprés en l'àmbit d'aplicació de la Llei de la Funció Pública Valenciana, o norma que el substituïsca.  
  
Article 10. Duració dels nomenaments  
Els nomenaments per a la provisió de llocs vacants i per a la substitució de funcionaris amb destinació definitiva que estiguen prestant servicis en qualsevol altra destinació i que, d'acord amb la normativa vigent, no puguen incorporar-se als llocs de què són titulars al llarg del curs escolar, que es realitzen en l'adjudicació de destinacions prèvies a l'inici del curs escolar, s'estendran des de l'1 de setembre fins a la finalització del curs escolar per al qual haja sigut efectuat, llevat que amb anterioritat es produïsca la provisió reglamentària del lloc.   
  
La resta de nomenaments tindran duració des de la presa de possessió fins al 30 de juny de cada any, llevat que amb anterioritat es produïsca la reincorporació del titular o del substitut.  
  
Article 11. Finalització del nomenament  
1. Una vegada que el docent interí o interina cesse en l'exercici de la plaça en règim d'interinitat serà activat novament en les borses en què es trobe, sempre que no n'haja sigut exclòs, i estarà disponible per a una nova convocatòria, respectant-se el mateix orde de prelació que tenia en les dites borses.  
2. Quan el cessament es produïsca per incorporació d'un funcionari o funcionària de carrera a la vacant o la incorporació a esta del funcionari substituït o de la funcionària substituïda, l'interí cessat o la interina cessada en el lloc podrà ser nomenat de nou per a la mateixa plaça, en el cas en què el professor titular deixara de prestar-hi servicis efectius en els cinc dies lectius següents al cessament; en el cas que l'aspirant no accepte la plaça no implicarà l'exclusió de la borsa. No serà aplicable allò que s'ha regulat en este paràgraf en el cas que la persona interina cessada haja resultat adjudicatària d'una altra plaça per mitjà d'un procés d'adjudicació o haja sigut exclosa de la borsa.  
3. Quan el cessament de la persona interina es produïsca com a conseqüència de la incorporació d'un funcionari o funcionària de carrera, el cessament d'esta es realitzarà en la data en què tinga efectes administratius la incorporació.   
  
CAPÍTOL III  
Comissió de seguiment  
  
Article 12. Comissió de seguiment  
1. La conselleria competent en matèria d'educació i els sindicats firmants constituiran una comissió paritària de seguiment del pacte a fi d'interpretar i vetlar pel compliment d'este i el funcionament de les borses, en especial la incorporació de noves habilitacions i titulacions, així com qualsevol desenrotllament que se suscite amb la finalitat de millorar la prestació del servici educatiu.  
En particular, la comissió atendrà els dubtes que es generen de l'aplicació del acord, entre altres, les referides a la protecció de la maternitat i la resolució de conflictes.   
2. La comissió tindrà caràcter paritari, i estarà formada per un membre de cada organització sindical firmant del acord i el mateix nombre de membres en representació de l'Administració educativa. La presidència i la secretaria seran exercides pel president o presidenta i el secretari o secretària de la Mesa Sectorial d'Educació, respectivament.   
  
3. La comissió es reunirà amb caràcter ordinari, almenys, dos vegades a l'any i amb caràcter extraordinari quan les circumstàncies així ho facen necessari, i ho sol·liciten, almenys, la mitat dels components de la part social o l'Administració educativa.   
  
DISPOSICIONS ADDICIONALS  
  
Primera. Sol·licitud de província per a la provisió de llocs  
L'òrgan competent en matèria de personal docent establirà els terminis necessaris durant el curs escolar perquè els integrants de les borses opten, almenys, per una província preferent per a l'exercici d'un lloc de treball en règim d'interinitat. La persona que no efectue petició s'entendrà que opta indistintament per prestar servicis en un centre de qualsevol de les tres províncies.  
  
Segona. Condicions de treball  
Les condicions de treball del professorat interí seran les que li siguen d'aplicació, dins de les establides amb caràcter general, per als funcionaris docents de carrera, de conformitat amb el que disposa la legislació vigent. En particular, el professorat interí podrà accedir a les convocatòries anuals de la conselleria competent en matèria d'educació per a formació del professorat en condicions anàlogues als funcionaris de carrera.  
Tercera. Continuïtat en el lloc de treball  
En els termes que per resolució de l'òrgan competent en matèria de personal docent es determine, el professorat interí podrà exercir en cursos successius el mateix lloc vacant d'inici de curs que haja exercit amb anterioritat.  
  
Quarta. Llocs de difícil provisió   
Tindran la consideració de llocs de difícil provisió les vacants dels centres docents en què concorren determinades circumstàncies que no afavorixen la seua cobertura.  
La comissió de seguiment determinarà, atenent a aspectes referits a l'entorn del centre i al període de temps requerit per a la provisió de la plaça, els llocs i centres docents públics dependents de la conselleria competent en matèria d'educació que es classifiquen de difícil provisió.   
El nomenament del personal docent interí en vacants de difícil provisió serà prorrogable, independentment del lloc que ocupe l'aspirant en la borsa corresponent, llevat que siga proveït per un funcionari de carrera en virtut de concurs de trasllats o de l'acte de suprimits, siga objecte de supressió d'acord amb les necessitats docents, es reincorpore la persona titular, perda la seua qualificació de lloc de difícil provisió o adquirisca l'aspirant la condició de funcionari de carrera.   
  
  
Quinta. Borses extraordinàries de treball  
1. Quan estiga esgotada la llista d'aspirants d'una determinada borsa, o estiga pròxima a esgotar, l'òrgan competent en matèria de personal docent podrà realitzar convocatòria de borsa extraordinària de treball.  
2. En aquelles especialitats que determine l'òrgan competent en matèria de personal docent, les convocatòries per a constituir borses extraordinàries podran establir l'obligació de superar proves específiques d'aptitud relacionades amb les mencionades especialitats.   
  
Sexta. Nomenaments per provisió urgent  
1. Quan siga necessària la immediata cobertura d'un lloc de treball i estiga en tramitació el procediment massiu d'adjudicació de destinacions, s'autoritza l'òrgan competent en matèria de personal docent a procedir a la seua cobertura immediata i amb publicitat sobre la base de les sol·licituds dels integrants de les borses i amb ple respecte de l'orde en estes al marge de l'esmentat procediment massiu.  
  
2. Quan no hi haja cap aspirant d'una determinada especialitat i siga necessària la immediata cobertura d'un lloc de la mencionada especialitat, sense necessitat d'esperar a la finalització del procediment per a la constitució de borsa extraordinària de treball, es cridarà els aspirants d'altres borses. La idoneïtat de l'especialitat, així com la necessitat de concurrència d'altres requisits en els aspirants quedarà determinada per mitjà d'informe de l'òrgan competent per raó de les ensenyances corresponents a l'especialitat.  
  
Sèptima. No increment del gasto públic  
L'aplicació i el posterior desplegament d'este acord no podran tindre incidència en l'increment de la dotació de tots i cada un dels capítols de gasto assignada a la conselleria competent en matèria d'educació, i, en tot cas, haurà de ser atés amb els mitjans personals i materials de l'esmentada conselleria.  
  
DISPOSICIONS TRANSITÒRIES  
  
Primera. Aplicabilitat  
Mentres estiga vigent el Decret Llei 1/2012, de 5 de gener, del Consell, de mesures urgents per a la reducció del dèficit a la Comunitat Valenciana, no seran aplicables les disposicions d'este acord que contradiguen el que disposa l'esmentat Decret Llei 1/2012, de 5 de gener.  
  
Segona. Convocatòries d'oposicions  
Les parts acorden que les places susceptibles de ser convocades durant l'any 2014 s'acumularan en processos selectius posteriors.  
  
  
DISPOSICIONS FINALS  
  
Única. Entrada en vigor  
Este acord, que substituïx l'acord subscrit el 23 de novembre de 2010 per la Conselleria d'Educació i les organitzacions sindicals pel qual s'establix el sistema de provisió de llocs de treball en règim d'interinitat, publicat per Resolució de 26 de novembre de 2010, del director de Personal de la Conselleria d'Educació, entrarà en vigor, prèvia ratificació pel Consell, l'endemà de la seua publicació en el Diari Oficial de la Comunitat Valenciana.